VEGA præsenterer  **Folkeklubben deler igen ud af skarpe betragtninger og samfundslussinger i VEGA**

*Den folkekære trio er igen klar til at fylde Store VEGA med deres poetiske folke-pop. Det sker fredag den 18. november.*

[Folkeklubben](https://www.facebook.com/folkeklubben) har leveret folke-pop til VEGAs publikum mere end en håndfuld gange siden deres debut i 2011. For popsangene til den tænkende hjerne og det bankende hjerte passer godt til det historiske Folkets Hus. Deres musik og tekst tager på poetisk vis stilling til den verden, som vers og omkvæd skal genlyde i.

*Danmarksfilm* er titlen på trioens andet album, som udkom forrige år. En plade, der udfordrer og udfolder bandets oplevelser med Danmark og danskerne. I Folkeklubbens univers strækker landet sig fra Dybbøl i syd til den fiktive Rimmerby Strand i nord, og de 11 sange på albummet fører lytteren ad en snørklet rute fra Bagenkop Havn til værtshuset på Vesterbro over Djævlebakken ved Psykiatrisk Hospital. Langs vejkantens pile og gennem rugmarken til Søren Ulrik Thomsens Oktober Boulevard. *Danmarksfilm* figurerede på både Berlingskes og Gaffas top 10-lister over årets albums i 2014. Den københavnske trio arbejder for tiden på nyt materiale.

**Et dannelsesprojekt**

Om Folkeklubbens seneste turné skrev Berlingske Tidendes Michael Charles Gaunt i sin 5-stjernede anmeldelse: ”*Udover at spille rigtig god popmusik, ligner Folkeklubben denne aften også konturerne til et sympatisk oplysningsprojekt. Der bliver spillet i øjenhøjde og sunget mundret. Men det er aldrig leflende eller banalt. Sangene er skrevet og sunget med et hjerte, der banker for et bedre Danmark. Og som tør drømme om det og synge det højt. Og som sådan hører jeg også i disse sange et tiltrængt forsvar for dannelsen, for næstekærligheden, for romantikken, for poesien, udkanten og randeksistensen, for galskaben og samhørigheden. Det er altså ikke småting*.”

**Fra gaden til pladen**

I maj 2011 blev trioen en realitet, og de spillede hurtigt deres første koncert på scenen i Folkets Park på Nørrebro under navnet Folkeklubben – opkaldt efter den første danske folkplade, *En Aften i Folkeklubben* med Cæsar, Per Dich og Poul Dissing. Herefter fulgte radiohits som ”[Tænker Tit](https://www.youtube.com/watch?v=ugFkfAPEf-c)”, ”[For Pengene](https://www.youtube.com/watch?v=Xk4UhCM9xCE)”, der forener salmesang, modstandskamp og westernfløjt samt undergrundshittet ”[Fedterøv](https://www.youtube.com/watch?v=DBudp0EmbDM)”. En sang som trioen afsluttede deres koncert i VEGA i 2013 med på bardisken. Se den video [her](https://www.youtube.com/watch?v=N1fC1WK6O6M). Med sangen ”[Bagmænd og Supertanker](https://www.youtube.com/watch?v=mhohzx8JrA0)” har bandet syv uger i træk ligget som nr. 1 på P3-hitlisten Det Elektriske Barometer, hvilket i juni bevirkede et lille stykke dansk hitliste-historie, da bandet med sangen ”Nye Tider” samtidigt tonede ind på DR’s Dansktoppen.

**Fakta om koncerten:**
Folkeklubben

Fredag den 18. november 2016 kl. 21:00
Store VEGA, Enghavevej 40, 1674 Kbh. V
200 kr. + gebyr
Forsalg i dag via VEGAs hjemmeside og Billetnet Ticketmaster